עשרות הורים וילדים משכונת אבני חן ומוסדות החינוך בה השביתו הבוקר את הלימודים בשעתיים הראשונות והגיעו להפגין בכניסה לבניין העירייה.
כזכור, תושבי שכונת אבני חן והנהגות ההורים במוסדות החינוך מנהלים מזה חודשים מאבק מול עיריית מודיעין בשל הטיפול הלקוי לטענתם במפגע האבק העולה מאתר הבנייה של שכונת מורשת. כידוע, השכונה נבנית במרחק של עשרות מטרים בודדים מבתי הספר עירוני ה', אבני חן ומתחם גני ילדים.
לטענת ההורים קרוב ל-50 ילדים כבר דיווחו על בעיות בריאותיות בשל האבק העטוף את השכונה, בהן קשיי נשימה, אסטמה ודלקות עיניים. לדברי הנהגות ההורים בעירייה סירבו לבצע ניטור של רמת זיהום האוויר בשכונה וכעת הם מנסים לגייס את הסכום הדרוש למימון בדיקה כזאת בעצמם.
בשבוע שעבר, לאחר פגישה עם סמנכ"ל העירייה בה הובטח לתושבים כי העירייה תבצע מגוון רחב של פעולות כדי לוודא שהקבלנים עומדים בנהלים הדרושים להפחתת רמת האבק באוויר, הפגינו ההורים וחסמו את הכניסה לאתר הבנייה למשך כשעה. לדבריהם הבטחות העירייה לא קוימו ולא נרשם שיפור במצב.